**«Қазақстан Республикасының өңірлік дамуының 2025 – 2030 жылдарға арналған тұжырымдамасын бекіту туралы»  
Қазақстан Республикасы Үкіметінің 2025 жылғы 25 тамыздағы**

**№ 679 қаулысына өзгерістер мен толықтыру енгізу туралы**

Қазақстан Республикасының Үкіметі **ҚАУЛЫ ЕТЕДІ**:

1. «Қазақстан Республикасының өңірлік дамуының 2025 – 2030 жылдарға арналған тұжырымдамасын бекіту туралы» Қазақстан Республикасы Үкіметінің 2025 жылғы 25 тамыздағы № 679 қаулысына мынадай өзгерістер мен толықтыру енгізілсін:

аталған қаулымен бекітілген Қазақстан Республикасының өңірлік дамуының 2025 – 2030 жылдарға арналған тұжырымдамасында:

«Негізгі қағидаттар мен тәсілдер» деген 5-бөлімде:

«Халықты негізгі инфрақұрылыммен (әлеуметтік, инженерлік, көліктік) және жайлы қалалық ортамен біркелкі қамтамасыз ету» деген  
5.1-кіші бөлімде:

жетінші, сегізінші және тоғызыншы бөліктер мынадай редакцияда жазылсын:

«Ауыл – Ел бесігі» жобасы шеңберінде ауылдық аумақтарды кешенді дамыту жөніндегі мемлекеттік саясатты іске асыру жалғасын табады, ол өңірлік стандарттар жүйесіне сәйкес олардың қамтамасыз етілу параметрлерін талап етілетін деңгейге жеткізуге бағытталған.

«Ауыл – Ел бесігі» жобасын іске асыру әлеуметтік және инженерлік инфрақұрылымды ауыл экономикасының орнықтылығын қалыптастырудың, халықты жұмыспен қамтудың және табыстың өсуінің базалық шарты ретінде қарастыратын қағидатқа сүйене отырып, «Ауыл аманаты» бағдарламасымен тығыз байланыста жүзеге асырылады.

Жалпы сипаттағы трансферттер және жергілікті бюджеттер қаражаты есебінен мынадай объектілердің құрылысы мен реконструкциясы бойынша жобалар қаржыландырылады:

білім беру (мектептерге жапсаржайлар салу, мектептер мен балабақшаларды реконструкциялау);

денсаулық сақтау (алғашқы медициналық-санитариялық көмек көрсету объектілері);

мәдениет (клубтар, мәдениет үйлері, музейлер, кітапханалар);

спорт (дене шынықтыру-сауықтыру кешендері, спорт кешендері мен спорт объектілері);

әлеуметтік қамтамасыз ету;

инженерлік инфрақұрылым (жабдықтар, жылу және электрмен жабдықтау объектілері, су, жылу, газ, электрмен жабдықтау желілері);

көлік инфрақұрылымы (кент ішіндегі жолдар, көшелерді жарықтандыру);

ауызсумен, газбен және электрмен жабдықтаудың ішкі желілері;

өндірістік, қайта өңдеу және кооперациялық жобалар үшін инженерлік және коммуналдық инфрақұрылым;

ауылдық бизнес объектілеріне кірме жолдар, ауыл ішіндегі және ауылдар арасындағы жолдар;

шағын және орта кәсіпкерлікті, өзін-өзі жұмыспен қамтуды дамытуға және тұрақты жұмыс орындарын құруға арналған инфрақұрылым.»;

Қазақстан Республикасының 2025 – 2030 жылдарға арналған өңірлік даму тұжырымдамасын іске асыру жөніндегі іс-қимыл жоспарында:

мынадай мазмұндағы 34-1-тармақпен толықтырылсын:

«

|  |  |  |  |  |  |  |
| --- | --- | --- | --- | --- | --- | --- |
| 34-1 | «Ауыл – Ел бесігі» жобасы шеңберінде бизнес объектілері үшін инженерлік инфрақұрылым салу жөніндегі іс-шараларды іске асыру | ҰЭМ-ге ақпарат | жыл сайын, 2026 – 2030 жылдар | облыстардың әкімдіктері | жергілікті бюджетте көзделген қаражат шегінде | ЖБ |

»;

54-тармақ мынадай редакцияда жазылсын:

«

|  |  |  |  |  |  |  |
| --- | --- | --- | --- | --- | --- | --- |
| 54 | Экономикалық мамандандыруды айқындау бойынша АЕМ скринингін жүргізу жөніндегі нұсқаулықты әзірлеу | ҰЭМ ұсынымдары | 2026 жылғы шілде | ҰЭМ | талап етілмейді | талап етілмейді |

».

2. Осы қаулы қол қойылған күнінен бастап қолданысқа енгізіледі.

**Қазақстан Республикасының**

**Премьер-Министрі О. Бектенов**