**«Қазақстан Республикасының өңірлік дамуының 2025 – 2030 жылдарға арналған тұжырымдамасын бекіту туралы»**

**Қазақстан Республикасы Үкіметінің 2025 жылғы 25 тамыздағы**

**№ 679 қаулысына өзгерістер мен толықтыру енгізу туралы» Қазақстан Республикасының Үкіметі қаулысының жобасын (бұдан әрі – Жоба) қабылдаудың ықтимал қоғамдық-саяси, құқықтық,**

**ақпараттық және өзге де салдарын**

**БАҒАЛАУ**

**1. Қоғамдық-саяси салдарды бағалау:**

Жоба ауылдық аумақтарды дамыту саласындағы өңірлік саясатты инфрақұрылымды формалды дамытуға бағыттаудан ауылдық аумақтардың орнықты дамуына арналған экономикалық жағдайларды қалыптастыруға қайта бағдарлауға бағытталған. Ол инфрақұрылымдық шараларды бизнесті, жұмыспен қамтуды және ауыл халқының табыстарын дамытумен институционалдық тұрғыда байланыстырады.

Жоба қоғам тарапынан өңірлік саясатты неғұрлым әділ әрі нәтижелі етуге бағытталған қадам ретінде қабылдануы мүмкін. Алайда іске асырудың біркелкі болмауы, ресурстарды бөлудің ашық еместігі немесе жергілікті деңгейде көзге көрінетін экономикалық нәтижелердің болмауы жағдайында әкімдіктер мен салалық мемлекеттік органдардың атына сынның күшеюі ықтимал.

Сонымен бірге жоба саяси тұрақсыздықтың немесе жаппай қоғамдық наразылықтың елеулі тәуекелдерін тудырмайды.

**2. Құқықтық салдарды бағалау:**

Жоба қолданыстағы заңнамаға қайшы келмейді, сонымен қатар «Ауыл – Ел бесігі» жобасының құқықтық мазмұнын кеңейтіп, экономикалық қызмет үшін инфрақұрылымды қаржыландыру мүмкіндігін бекітеді. Сондай-ақ ол жоспарлаудың жаңа әдістемелері үшін нормативтік негіз қалыптастырып, жергілікті атқарушы органдардың жауапкершілігін арттырады.

**3. Ақпараттық салдарды бағалау:**

Жоба бұқаралық ақпарат құралдары мен онлайн-платформалар тарапынан орташа қызығушылық тудыруы мүмкін, сондай-ақ ауыл кәсіпкерлері мен кооперативтер, ауылдық аумақтарды дамытудағы мемлекеттік саясаттың тиімділігін қадағалайтын салалық сарапшылар мен қоғамдық топтардың назарын аударуы ықтимал.

Сонымен қатар қысқа мерзімді перспективада көзге көрінетін нәтижелер болмаған жағдайда шамадан тыс күтілімдердің қалыптасу және кейіннен сынның күшею тәуекелдері бар.

Оларды төмендету мақсатында іске асырудың мақсаттарын, кезеңдері мен мерзімдерін түсіндіре отырып, жүйелі ақпараттық сүйемелдеу талап етіледі. Сондай-ақ қабылданатын шешімдердің ашықтығын қамтамасыз ету және қол жеткізілген нәтижелер туралы тұрақты түрде хабарлау қажет.

**4. Өзге де салдарды бағалау:**

Басқарушылық тұрғыдан алғанда, салааралық үйлестірудің күрделілігі және жергілікті жерлерде жобалық басқарудың сапасына қойылатын талаптар артады. Әлеуметтік-экономикалық тұрғыдағы әсері қаражатты формалды игеру көрсеткіштеріне емес, практикалық іске асыруға байланысты болады.

**Қазақстан Республикасы**

**Премьер-Министрінің орынбасары –**

**Ұлттық экономика министрі С. Жұманғарин**